《慈仁寺》
清代·柳商贤

慈仁寺里双古松，霜皮铁干蟠半空。枝柯纷樛宛成盖，盛夏凛烈生长风。

我来冲暑憩松下，鸣涛谡谡骄阳中。禅堂深窅梵诵歇，一声两声花外钟。

閟殿载瞻般若像，巧制不与寻常同。庄严璎珞肉相好，僧言窑变非人工。

更有佛画惜未见，蛛丝烟炱尘久封。虚廊窈窕暮烟合，西山一点青濛濛。

吾乡亦有佳山水，朅来踪迹惭飘蓬。素衣尽缁面目槁，不如归去聊从容。

林屋幽邃甲天下，芒屦一双支孤筇。银床石室许相访，穷探或与灵威逢。

作者简介：柳商贤，字质卿，吴县人。同治庚午举人，官宁海知县。有《蘧盦诗钞》。